b'\n_START_ARTICLE_\nKarvedilol\n_START_PARAGRAPH_\nKarvedilol je uz labetalol jedini posebni beta blokator koji ujedno ima svojstva vazodilatatora - on se ve\xc5\xbee za alfa-1 receptore i blokira ih \xc5\xa1to uzrokuje \xc5\xa1irenje krvnih \xc5\xbeila. Osim toga karvedilol je i mo\xc4\x87an antioksidant, tj. neutralizator reaktivnih slobodnih radikala i antiproliferativni agens.\n_START_SECTION_\nDjelovanje\n_START_PARAGRAPH_\nKarvedilol smanjuje periferni vaskularni otpor putem vazodilatacije i blokade renin-angiotenzin-aldosteronskog sustava (zbog beta blokade)._NEWLINE_Karvedilol je neselektivni beta blokator bez parcijalnih agonisti\xc4\x8dkih svojstava, ali ima svojstva stabiliziranja membrana. On je opti\xc4\x8dki aktivan spoj s dva enantiomera (R i S), a dolazi kao smjesa tih dviju spojeva, tj. kao racemat. Za beta blokadu je uglavnom odgovoran S(-) enantiomer.\n_START_SECTION_\nPrimjena\n_START_PARAGRAPH_\nU pacijenata s povi\xc5\xa1enim krvnim tlakom smanjuje krvni tlak, a brzina rada srca je lagano smanjena. Protok krvi kroz bubrege i bubre\xc5\xbena funkcija je o\xc4\x8duvana. S obzirom da je o\xc4\x8duvan i protok krvi kroz ekstremitete, pojava hladnih ekstremiteta koja se \xc4\x8desto vi\xc4\x91a kod primjene ostalih beta blokatora, kod uporabe karvedilola se rijetko vi\xc4\x91a. U pacijenata sa stabilnom anginom pectoris karvedilol je pokazao antiishemijska i antianginalna svojstva, a u pacijenata s pogor\xc5\xa1anom funkcijom lijevog ventrikula i kongestivnim zatajenjem srca karvedilol je pokazao dobre u\xc4\x8dinke poja\xc4\x8davaju\xc4\x87i ejekcijsku frakciju lijevog ventrikula i korekciju dimenzija lijevog ventrikula._NEWLINE_Stoga se karvedilol koristi za lije\xc4\x8denje hipertenzije, sam ili u kombinaciji s drugim antihipertenzivnim lijekovima, posebno diureticima tiazidskog tipa, a i u lije\xc4\x8denju kroni\xc4\x8dne stabilne angine pectoris, nijemoj ishemiji sr\xc4\x8danog mi\xc5\xa1i\xc4\x87a, nestabilnoj angini i ishemi\xc4\x8dkoj disfunkciji lijeve klijetke._NEWLINE_Karvedilol se primjenjuje i za lije\xc4\x8denje kongestivnog zatajenja srca jer dovodi do smanjenja smrtnosti i potrebe za hospitalizacijom, pobolj\xc5\xa1anja bolesnikova stanja i usporavanja progresije bolesti. Mo\xc5\xbee se koristiti kao dodatak standardnoj terapiji, ali i u bolesnika koji ne podnose ACE inhibitor, odnosno u bolesnika koji nisu na terapiji digitalisom, hidralazinom ili nitratom. Djelotvorna dnevna doza iznosi 37,5 mg, ali se doza pode\xc5\xa1ava ovisno o pojedinom pacijentu.\n_START_SECTION_\nNuspojave\n_START_PARAGRAPH_\nKarvedilol ne smiju koristiti bolesnici s dekompenziranim zatajenjem srca IV stupnja, AV blokom drugog ili tre\xc4\x87eg stupnja, u slu\xc4\x8dajevima te\xc5\xa1ke bradikardije, kardiogenog \xc5\xa1oka, sindroma bolesnog sinusnog \xc4\x8dvora, te\xc5\xa1ke hipotenzije, astmati\xc4\x8dara, pacijenata s KOBP i o\xc5\xa1te\xc4\x87ene jetre._NEWLINE_Posebno oprezni bi trebali biti pacijenti s kongestivnim zatajenjem srca, dijabetes melitusom, kroni\xc4\x8dnom opstruktivnom plu\xc4\x87nom bolesti, perifernim vaskularnim bolestima (Raynaudov sindrom), kod osoba sklonih alergijama, u bolesnika s psorijazom, feokromocitomom i Prinzmetalovom nestabilnom anginom pectoris._NEWLINE_Mogu\xc4\x87e nuspojave jesu omaglica, poreme\xc4\x87aji vida, glavobolje i zamor, bradikardija, posturalna hipotenzija, hipotenzija, edem (uklju\xc4\x8duju\xc4\x87i generalizirani, periferni, genitalni, edem nogu, hipervolemija i vi\xc5\xa1ak teku\xc4\x87ine), mu\xc4\x8dnina, proljev, povra\xc4\x87anje, trombocitopenija, hiperglikemija, pove\xc4\x87anje tjelesne mase i hiperkolesterolemija, astma i dispneja u bolesnika s predispozicijom, bol u ekstremitetima, smanjena lakrimacija._NEWLINE_Napomena: Ovaj tekst ili jedan njegov dio je preuzet s neko\xc4\x87 aktivnih danas ugaslih internetskih stranica Farmakologija.com. Vidi Dozvola Farmakologija.com.'